HR Službeni list Europske unije C 299/29

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2015/C 299/07)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„AYDIN İNCİRİ”

EU br.: TR-PDO-0005-01116 – 11.6.2013.

ZOZP ( ) ZOI ( X )

1. Naziv

Aydın İnciri

2. Država članica ili treća zemlja

Turska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, svježi ili prerađeni

3.2. Opis proizvoda na koji se odnosi naziv iz točke 1.

Aydın İnciri naziv je sušenih smokvi sorte Sarılop. Smokve Sarılop sorta su smokve ficus carica domestica (ženska smokva). Vrsta su smokve ficus carica erinosyce, podvrsta ficus carica L., podrod ficus L.

Fizička obilježja:

Kora: bjelkastožuta, tanka i mekana.

Sjeme: sjeme je napunjeno.

Veličina: broj plodova po kilogramu trebao bi biti najviše 90.

Kemijska svojstva:

Sastav 100 g sušenih smokvi: voda (maksimalno) 20 %, energetska vrijednost (minimalno) 213 kcal, ukupno šećera (minimalno) 50 %, kalcij (Ca) (minimalno) 120 mg.

Organoleptička svojstva: jezgra je glatke, viskozne teksture, prilično podsjeća na med; ostavlja posebno sladak okus te ima sladak miris.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Svi postupci, od proizvodnje do berbe i sušenja smokve Aydın İnciri, moraju se provesti na zemljopisnom području navedenom u članku 4.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Na ambalaži smokve Aydın İnciri moraju čitljivo biti napisane ili tiskane te neizbrisive sljedeće informacije:

— trgovački naziv i adresa, kratki naziv i adresa ili registrirani žig trgovačkog društva,

— serijski broj,

— naziv robe – Aydın İnciri te

— sljedeći logotipi:

4. Sažeta definicija zemljopisnog područja

Sva područja i mjesta pokrajine Aydın

5. Povezanost sa zemljopisnim područjem

Aydın İnciri sorta je sušene smokve. Ekološki i ljudski čimbenici koji su karakteristični za njezino zrenje i sušenje čine njezinu koru tankom, dajući joj mekanu teksturu i bjelkastožutu boju. Metoda sušenja smokvi upotrebljavana za proizvodnju smokve Aydın İnciri razlikuje ju od sušenih smokvi proizvedenih u drugim regijama. Smokve na suncu suše stručni i iskusni radnici, koristeći se tradicionalnim metodama, u potpuno prirodnom okruženju.

Regiju u kojoj se proizvode smokve Aydın İnciri karakteriziraju duboka, pješčano-glinasta tla, obogaćena organskim materijalima i vapnom iz gnajsa ili škriljavca i gnajsnih matičnih stijena. Pješčano-glinasta priroda tla ograničava količinu zadržane vode, rezultat čega su sprječavanje razvoja bakterijskih i gljivičnih bolesti i visoka kvaliteta proizvoda.

Zime su tople, a ljeta vruća i suha. Prosječna je godišnja temperatura između 18 °C i 20 °C. Temperature koje dosežu 30 °C – 32 °C zabilježene tijekom razdoblja zrenja i sušenja ključne su za sušenje smokve Aydın İnciri. Godišnji je prosjek oborina za regiju 625–675 mm. Važno je da tijekom sezone zrenja i sušenja vrijeme bude suho i bez oblaka jer je kiša glavni čimbenik koji uzrokuje pogoršanje kvalitete sušene smokve. Zbog niske vlage kora je ploda debela, dok visoka vlaga dovodi do tamnjenja boje ploda i uzrokuje cijepanje ploda i time smanjuje njegovu kvalitetu. U regiji Aydın znatne su količine kiše u studenome i lipnju, no prosječne su količine kiše u kolovozu i rujnu otprilike 41–98 mm. Topografska struktura regije s planinama koje se pružaju okomito na more omogućuje kretanje vlažnog vremena s mora u zaleđe te kretanje sušnog vremena iz zaleđa prema obali. Sustavi vjetra koji prevladavaju u dolinama Büyük i Küçük Menderes ključni su za proizvodnju visokokvalitetnih sušenih smokvi u toj regiji i tako ograničavaju područje na kojem se smokve mogu uzgajati. Sjeveroistočni vjetar koji puše ujutro vrlo je važan za zrenje i suženje smokvi. Vlažni morski povjetarac koji poslijepodne puše sa zapada, pak, čini smokve velikima, a njihovu koru tankom. Usporedno puhanje obaju vjetrova iz različitih smjerova upućuje na to da su smokve sušene tako da krajnji proizvod bude visokokvalitetan.

Smokva Aydın İnciri proizvodi se na ovom području tisućama godina. Upućivanje na smokve koje se uzgajaju u regiji Caria u zapadnoj Anatoliji pod botaničkim nazivom ficus carica L. dokazuje drevnost i važnost kulture uzgajanja smokvi u Egejskoj regiji. Proizvodnja, berba i sušenje smokvi godinama se vrše po istim tradicionalnim, prirodnim metodama. Smokve su oduvijek bile dio svakodnevnog života stanovnika. Proizvodnja je smokvi za stanovnike postala u tolikoj mjeri umjetnost da su svoju djecu od rane dobi podučavali i nastavljaju podučavati tehnikama uzgoja smokvi. Proizvodnja visokokvalitetnih sušenih smokvi ovisi o radu stručnih i iskusnih uzgajivača koji provjeravaju sušenje smokvi rano ujutro i kasno poslijepodne. Smokve se slažu na hrpu navečer i pokrivaju debelom tkaninom kako bi ih se zaštitilo od insekata i moguće rose. Ovaj se postupak ponavlja svaki dan sve dok se smokve ne osuše do odgovarajuće razine vlage.

Smokve Aydın İnciri od posebne su važnosti za pokrajinu Aydın te su simbol tog područja. Trgovi gradova i mjesta u toj regiji često su ukrašeni uzorcima smokvi. Na jednom od glavnih trgova nalazi se kip koji prikazuje smokve. Postoje mnogi festivali u regiji Aydın koji slave smokve, uključujući festival smokve Germencik i festival zlatne smokve İncirliova. Takvi se festivali tradicionalno organiziranju svake godine, s različitim događanjima koja se održavaju u gradu ili mjestu.

Upućivanje na objavu specifikacije

(članak 6. stavak 1. drugi podstavak te Uredbe)

Turska vlada pokrenula je nacionalni žalbeni postupak i objavila zahtjev za priznavanje smokve Aydın İnciri kao proizvoda sa zaštićenom oznakom izvornosti (ZOI) u Službenom listu Republike Turske, br. 26234 od 20. srpnja 2006. Turski institut za patente naknadno je službeno registrirao Smokvu Aydın İnciri.

Tekst o specifikaciji može se pronaći na internetskoj stranici turskog Instituta za patente http://www.tpe.gov.tr/TurkPatentEnstitusu/geographicalRegisteredList/ klikom na „Aydın İnciri”.

(1) SL L 343, 14.12.2012., str. 1.